سیتّی⛅
بیت براتے بیت یک کسانُکیں گہارے——–
گہار ءِ نام بیت سِیتّی ————-
سال ڈکال بیت——نگن و ناه هر کس ءَپه لاپ ءِ سیر ءَ نه رسیت —–روچے روچے جاه ے نه جاه ے آیاں وردنے که دست کپت گڈا آیاں نشت و وارت ———
یک روچے برات ءَوتی کسانکیں گہار همراه کُت شُتاں ڈنڈیں واجه ءِ ڈگار ءَ آیاں کار کت گوں —–سجہیں روچ ءَ کار کنگ ءَ چے رند مغرب ءَ که آ گس ءَ روگ ءَ اتاں گڈا واجه ءَ کمو جَو۟یں دان آیاں دات که شمے مُزُوری انت ——————–
لوگ ءَ اتک ءُ هر دو برات ءُ گہاراں آس روک کت جَو۟یں دان ءِ لیپیشک گراست ——-لیپیشک که تیار بوتاں گڈا شُدکیں براتَ ءُ گہار همے لیپشکانی سرا مِڈیتاں برات ءَ وتی گہار ورگ ءَ نیشت که اے کموکاں من سیر نه کناں ——- همےگپ ءِ سرا آیاں داوا کت برات ءَ وتی کسانکیں گہار ءَ داس ے جت ءُ گہار مُرت —–گہار که مُرت گڈا برات ءَ په پَشل پَشلی ءَ گہارءِ جون برت یک گَزّے ءَ درتک ———–
پدا اتک ءُ نشت په لاپ ءِ سیر ءَ همے جَویں لیپشکے وارتاں —-وارت ءُ سیرے کت گڈا لیپشک سر اتکاں ءُ تال انگت پُر اَت——-
نو برات دراتک ڈن ءَ—— ءُ گوانکے جت که
اوووووو سیتی ی ی ی ی ی ی
سیتی ی ی ی ی ی ی ی
من نزانت که جَوی لیپشک چو باز بیت ——-من وتی اَدّی نه کُشت ءُ بَزیں گَزّ ءَ نه درتک ———–
…………انچو گشنت که آ داں یک وهدے ءَ تر ات جنگلءَ هر روچ دپ ءِ گپے همیش اَت که
اوووووو سیتی ی ی ی ی ی ی
سیتی ی ی ی ی ی ی ی
من نزانت که جَوی لیپشک چو باز بیت ——-من وتی اَدّی نه کُشت ءُ بَزیں گَزّ ءَ نه درتک ———–
بلے گشنت که مرچاں سیتّی ءِ برات وتی کسانکیں گہار ءِ کوش ءِ گناهانی پد ءَ یک مُرگے جوڈ بوتگ ءُ دراهیں روچ گزانی سر شاهاں نشتگ ءُ سیتّی سیتّی کنت
بنژو دشتی